Illum il-Parlament Ewropew u l-Kunsill laħqu ftehim dwar il-proposta tal-Kummissjoni biex jiġu miżjuda sustanzi kimiċi oħra mal-lista ta' sustanzi kimiċi rikonoxxuti li jikkawżaw il-kanċer fuq il-post tax-xogħol. Bis-saħħa ta' dan il-ftehim, id-Direttiva dwar il-Karċinoġeni u l-Mutaġeni se tkopri tmien sustanzi kimiċi addizzjonali li jikkawżaw il-kanċer, inkluż l-egżost tad-diżil. Il-Kummissarju għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema, Marianne Thyssen, esprimiet is-sodisfazzjon tagħha bil-ftehim bl-istqarrija li ġejja:http://europa.eu/rapid/press-release_MEMO-17-4_en.htm “Illum ħadna pass importanti ieħor sabiex inħarsu lill-ħaddiema Ewropej mill-kanċer relatat max-xogħol. Il-Kummissjoni Ewropea, il-Parlament Ewropew u l-Kunsill laħqu ftehim dwar leġiżlazzjoni li tkopri tmien sustanzi kimiċi oħra li jikkawżaw il-kanċer, inkluż l-egżost tad-diżil. Dan se jiżgura ħarsien aħjar għal iktar minn 20 miljun ħaddiem fl-Ewropa. Minnu se jgawdu partikularment il-ħaddiema fl-industriji tas-sustanzi kimiċi, tal-metalli u tal-karozzi, is-sewwieqa professjonali, il-ħaddiema fis-settur tal-kostruzzjoni, it-tarznara u dawk li jaħdmu fl-imħażen. Fl-istess waqt, il-ftehim se jwassal biex is-suq intern tagħna jkun iktar sempliċi u iktar ġust, b'attenzjoni partikolari għall-impriżi ż-żgħar u għall-mikroimpriżi, sabiex jgħinhom jikkonformaw mar-regoli dwar is-saħħa u s-sikurezza. Inrodd il-ħajr personalment lill-partijiet kollha li bis-saħħa tagħhom irnexxielna niksbu dan ir-riżultat, u nixtieq nirrikonoxxi b'mod partikolari l-isforzi tal-Presidenza Awstrijaka u tal-predeċessuri tagħha f'isem il-Kunsill, kif ukoll dawk tar-rapporteur Claude Rolin u tax-shadow rapporteurs f'isem il-Parlament Ewropew. Nittama li dan il-ftehim jiġi kkonfermat malajr, sabiex inkunu nistgħu nagħmlu differenza reali fil-prattika u nsalvaw il-ħajja ta' iktar minn 100,000 ħaddiem matul il-50 sena li ġejjin.” Il-passi li jmiss Il-ftehim se jitressaq lill-Kumitat tar-Rappreżentanti Permanenti tal-Kunsill (Coreper) għall-approvazzjoni tiegħu. Ladarba r-Rappreżentanti Permanenti tal-Istati Membri jikkonfermaw il-ftehim, jitressaq għal votazzjoni f'sessjoni plenarja tal-Parlament Ewropew. Kuntest Il-ġlieda kontra l-kanċer relatat max-xogħol u l-ħolqien ta' postijiet tax-xogħol li jkunu iktar sikuri u li ma jipperikolawx is-saħħa tal-ħaddiema huma prijorità għal din il-Kummissjoni u prinċipju ewlieni tal-Pilastru Ewropew tad-Drittijiet Soċjali tagħna. L-evidenza turi li dan l-approċċ huwa ġġustifikat: bi 52 % tal-imwiet kollha relatati max-xogħol, il-kanċer għadu l-ikbar qattiel sieket fuq il-post tax-xogħol. Filwaqt li l-maġġoranza tal-Istati Membri għandhom limiti nazzjonali ta' esponiment għal ħafna sustanzi kimiċi li jikkawżaw il-kanċer, uħud mill-Istati Membri huma inqas stretti. Dan ifisser li l-ħaddiema mhumiex imħarsa b'mod ugwali fis-Suq Uniku kollu u li ma hemmx kundizzjonijiet ekwivalenti ta' kompetizzjoni għan-negozji. Peress li l-għarfien xjentifiku dwar is-sustanzi kimiċi li jikkawżaw il-kanċer qed jevolvi b'mod konstanti, il-Kummissjoni tappoġġa proċess kontinwu ta' aġġornament tad-Direttiva dwar il-Karċinoġeni u l-Mutaġeni (id-Direttiva 2004/37/KE). Il-Kummissjoni Juncker ħadet azzjoni deċiżiva biex taġġorna l-leġiżlazzjoni dwar il-ħarsien għall-ħaddiema kontra s-sustanzi kimiċi li jikkawżaw il-kanċer. Il-Kummissjoni nediet l-ewwel proposta tagħha f'Mejju 2016, li diġà ġiet adottata bħala Direttiva mill-koleġiżlaturi fi tmiem l-2017. Il-ftehim proviżorju tal-lum huwa wieħed mill-passi aħħarija fl-istadju tan-negozjati tat-tieni proposta minn Jannar 2017. F'April 2018, il-Kummissjoni ppreżentat it-tielet proposta sabiex jissaħħaħ il-ħarsien tal-ħaddiema kontra s-sustanzi kimiċi li jikkawżaw il-kanċer. Issa, 22 sustanza kimika li jikkawżaw il-kanċer huma koperti bid-Direttiva, li minnhom 21 ġew miżjuda minn meta beda l-mandat ta' din il-Kummissjoni. Dawn l-inizjattivi huma parti mill-isforz usa' tal-Kummissjoni biex ittejjeb l-istandards tas-saħħa u tas-sikurezza fuq ix-xogħol mal-Ewropa kollha. F'dan il-kuntest, il-Kummissjoni bdiet rieżami fil-fond u aġġornament tal-leġiżlazzjoni eżistenti f'Jannar 2017. Għal aktar tagħrif MEMO: Il-Kummissjoni tkompli l-ħidma għall-ħarsien tal-ħaddiema minn sustanzi kimiċi li jikkawżaw il-kanċer: mistoqsijiet frekwenti Segwi lil Marianne Thyssen fuq Facebook u Twitter Aħbar fuq is-sit web tad-DĠ Impjiegi Inkiteb biex tirċievi b'xejn il-bullettin tal-Kummissjoni Ewropea dwar l-impjiegi, l-affarijiet soċjali u l-inklużjoni, permezz tal-posta elettronika